《汉延熹西岳华山庙碑歌为朱竹君赋》
清代·翁方刚

汉安元嘉与永寿，东京碑字皆未磨。今人独于此碑惜，谓出中郎重摩挲。

或云会稽考古误，太史郎那中郎过。元常元嘉卒史字，稚圭信否图经讹。

箭筈门閒殿基砌，嘉靖年以粗沙劘。赵崡所以慨作跋，跋与洪赵非一科。

谁知此跋宛在此，叶叶蝇楷如擘窠。椒花舫深尘不到，未展额篆先吟哦。

上溯《周礼·职方氏》，下荐巡狩丰年歌。霸陵新丰地特纪，袁君孙君绩骈罗。

昭卬瞻仰女汝合，鉴亨字更加切嗟。惟初分隶次仲作，王萧之志交相诃。

建初熹平源测委，韩诗郑易谚则那。篆与隶分递相减，初但俯仰无撇波。

华山华亭记樊毅，三碑皆系于光和。建宁之前建初后，篆隶斟酌无偏颇。

镕金屈铁六百字，金精白帝高嵯峨。三峰万古一元气，想见于此旋义娥。

精神融结到此本，二百年前已无多。云驹云雏二东子，墨庄楼中同手摩。

郭髯题曰郭香察，小史递以冻笔呵。装池一艺成故实，方于鲁亦矜丸螺。

松谈阁又翠微阁，山史笔力追隶蝌。孙顾二跋不可见，诸老白发来婆娑。

百年又随江南客，星虹万丈藏烟萝。君今轻装南返北，一本匣抵千金驮。

君精六书胜于郭，尉律不止言虞戈。宜讨本原证文字，昌黎所谓如悬河。

亭林昔亦吉金拟，但稽职司不及他。一碑可以该汉隶，娄机字原较若何。

作者简介：翁方刚，字正三，号覃溪，大兴人。乾隆壬申进士，改庶吉士，授编修，历官内阅学士，降鸿胪寺卿。重宴鹿鸣，赐三品衔，重宴琼林，赐二品衔。有《复初斋集》。